**Likumprojekta “Grozījumi Civilprocesa likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts nodrošinās Latvijas saistību izpildi pret Eiropas Savienību, nodrošinot nacionālā regulējuma atbilstību Direktīvai par pārstrukturēšanu un maksātnespēju, paredzot būtiskākos nepieciešamos grozījumus tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa regulējumā, vienlaikus risinot atsevišķus nacionālā līmenī identificētus problēmjautājumus.Likumprojekta spēkā stāšanās paredzēta līdz 2021. gada 17. jūlijam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Parlamenta un Padomes 2019. gada 20. jūnija direktīva (ES) Nr. 2019/1023 par preventīvās pārstrukturēšanas regulējumu, parādsaistību dzēšanu un diskvalifikāciju un ar pārstrukturēšanu, maksātnespēju un parādsaistību dzēšanu saistīto procedūru efektivitātes palielināšanas pasākumiem un ar ko groza Direktīvu (ES) 2017/1132 (Direktīva par pārstrukturēšanu un maksātnespēju); Maksātnespējas politikas attīstības pamatnostādnes 2016.-2020. gadam un to īstenošanas plāns. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019. gada 20. jūnijā tika pieņemta Eiropas Parlamenta un Padomes direktīva (ES) Nr. 2019/1023 par preventīvās pārstrukturēšanas regulējumu, parādsaistību dzēšanu un diskvalifikāciju un ar pārstrukturēšanu, maksātnespēju un parādsaistību dzēšanu saistīto procedūru efektivitātes palielināšanas pasākumiem un ar ko groza Direktīvu (ES) 2017/1132 (Direktīva par pārstrukturēšanu un maksātnespēju)[[1]](#footnote-1) (turpmāk – Direktīva). Saistītais likumprojekts “Grozījumi Maksātnespējas likumā” (turpmāk – saistītais likumprojekts) Direktīvas kontekstā kopumā aptver jautājumus par tiesiskās aizsardzības procesa (turpmāk – TAP) uzraugošo personu (turpmāk – uzraugošā persona) kvalifikāciju un lomu TAP, par TAP pasākumu plāna (turpmāk – pasākumu plāns) izstrādes un pieņemšanas nosacījumiem, par TAP ietvaros veikto darījumu aizsardzību un par fiziskās personas maksātnespējas procesa atsevišķām izmaiņām, kā arī par citām, ar maksātnespējas jomu kopumā saistītām niansēm.Likumprojekts “Grozījumi Civilprocesa likumā” (turpmāk – likumprojekts) ir saistītā likumprojekta pavadošais likumprojekts. Attiecīgi plašāks apraksts par Direktīvas ieviešanas pasākumiem un argumentāciju atrodams saistītā likumprojekta sākotnējās ietekmes novērtējuma ziņojumā.*TAP uzraugošās personas loma - prasības*Saistītajā likumprojektā paredzēts mainīt ne tikai uzraugošās personas kvalifikācijas prasības, lai uzlabotu pasākumu plānu kvalitāti, bet arī šo personu lomu, paredzot, ka uzraugošo personu iesaiste galvenokārt ir procesa sākumā. Attiecīgi arī Civilprocesa likumā nepieciešams veikt grozījumus, lai nodrošinātu tiesas rīcību uzraugošo personu iecelšanā jau TAP lietas sākumā. Secīgi – Civilprocesa likumā arī nodrošināta tiesas rīcība (atturēšanās no uzraugošās personas iecelšanas), ja pasākumu plāna īstenošanas stadijā uzraugošā persona nav nepieciešama.Ar likumprojektu būs nodrošināta uzraugošās personas kandidatūras, kā arī piekrišanas un atbilstības, norādīšana TAP pieteikumā. Tāpat uzraugošās personas apliecinājumā būs jānorāda informāciju par spēju nodrošināt minētās regulas prasību izpildi, kas nepieciešams, lai nodrošinātu Direktīvas 26. panta 1. punkta “c” apakšpunkta prasību izpildi.Norādāms, ka uzraugošā persona pasākumu plāna izpildes uzraudzībai būtu obligāta ieceļama tad, ja pasākumu plāns tiktu apstiprināts pārkategoriju piespiedu piemērošanas ceļā[[2]](#footnote-2). Fakultatīvi paredzamas tiesības kreditoram vai kreditoriem lūgt iecelt uzraugošo personu pasākumu plāna izpildes uzraudzībai, ja viņu ieskatā tas ir nepieciešams. Šādā gadījumā kopumā saglabājams esošais mehānisms uzraugošās personas kandidāta izvēlei un ieteikšanai.Attiecīgi parādnieks, lūdzot apstiprināt pasākumu plānu pārkategoriju piespiedu piemērošanas ceļā vienlaikus tiesai sniedz nepieciešamo informāciju par uzraugošās personas kandidātu.*TAP lietas ierosināšanas sekas, tajā skaitā atsevišķu izpildes panākšanas darbību apturēšana* Saistītajā likumprojektā paredzēts pārskatīt atsevišķu izpildes panākšanas darbību apturēšanas (turpmāk – apturēšana) vairākus elementus – tās darbību laikā, kā arī ieviešot iespēju to atcelt.Konceptuāli nemainīgs paliek jau esošais regulējums, ka par pagarināšanu lemj tiesa. Attiecīgi grozījumi ietverti likumprojektā.Tāpat likumprojekts paredz, ka tiesa pēc TAP lietas ierosināšanas, saņemot attiecīgu pieteikumu, var lemt par apturēšanas pilnīgu vai daļēju atcelšanu saistītajā likumprojektā noteiktajos gadījumos.*Pasākumu plāna pieņemšana un apstiprināšana*Latvijas nacionālais regulējums daļā par pasākumu plāna apstiprināšanu jau pašlaik kopumā atbilst Direktīvā ietvertajai procedūrai.Savukārt, ievērojot civilprocesa nacionālās īpatnības un sabiedrības pašlaik esošo ievērojamo neuzticēšanos TAP, pasākumu plāna apstiprināšanai ir paredzamas stingrākas prasības, nekā paredzēts Direktīvā. Proti, ir saglabājams jau pašreizējais regulējums, kas paredz, ka visos gadījumos pasākumu plāns ir jāapstiprina, lai tas stātos spēkā un būtu attiecināms uz visiem – parādnieku, saskaņojušiem kreditoriem un it īpaši – nesaskaņojušiem kreditoriem.Ievērojot Direktīvas 10. panta 2. punktā noteikto, tiesai, lemjot par pasākumu plāna apstiprināšanu, kreditoru interešu ievērošanas kritērija izpilde būtu jāpārbauda tikai tajos gadījumos, ja kāds iebilst pret plānu tieši šādu apsvērumu dēļ.Maksātnespējas likums jau šobrīd daļēji aptver minēto kritēriju, kas nostiprināts Direktīvas 2. panta 1. punkta 6. apakšpunktā, taču tā pilnīgai atbilstībai ir papildināms Maksātnespējas likuma 40. panta ceturtās daļas 15. punkts.Papildus, lai nodrošinātu ne tikai Direktīvas 10. panta 2. punkta izpildāmību, bet arī tās 14. panta izpildāmību, uzraugošajai personai nosakāms pienākums sagatavot parādnieka saimnieciskās darbības novērtējumu.Attiecīgi, likumprojektā līdzīgs pienākums paredzēts arī gadījumos, kad TAP pieteikuma apmierināšana tiek pārsūdzēta, pamatojoties uz kreditoru interešu ievērošanas kritērija pārkāpšanu, vai gadījumos, kad kreditors pārsūdz TAP pieteikuma apmierināšanu, jo nav ievērots viens no pārkategoriju piespiedu piemērošanas nosacījumiem.Šāds pienākums uzraugošajai personai būs arī tajos gadījumos, kad tiks pārsūdzēta TAP pieteikuma apmierināšana, pamatojoties uz to, ka nav ievērots kreditoru interešu ievērošanas kritērijs vai nav ievērots saistītajā likumprojektā ietvertā 42. panta trešās daļas 2. punkta nosacījums.Tāpat likumprojektā paredzētas tiesības tiesai, neraugoties uz citiem dokumentiem, piemēram, uzraugošās personas atzinumu atteikt apstiprināt pasākumu plānu, ja tas, objektīvi spriežot, nenovērsīs parādnieka maksātnespēju. Minētais ne tikai nodrošinās atbilstību Direktīvas 10. panta 3. punktam, bet arī sniegs iespēju tiesai neapstiprināt tādus plānus, kas acīmredzami neatjaunos vai nesaglabās parādnieka maksātspēju.*Pasākumu plāna pārsūdzēšana*Latvijas nacionālais regulējums pašlaik paredz pārsūdzības iespēju tikai tajos gadījumos, kad TAP pieteikums noraidīts[[3]](#footnote-3).Taču Direktīvas 16. pants prasa ļaut pārsūdzēt arī tādus tiesas nolēmumus, ar kuriem apstiprināta TAP pasākumu plāna īstenošana. Attiecīgi, vienlaikus paredzot arī parādnieka saimnieciskās darbības vērtēšanu noteiktos gadījumos, ievērojot Direktīvas 14. pantu, likumprojektā paredzēta plašākas tiesas nolēmumu pārsūdzēšanas iespējas.*Saistību dzēšanas procedūras izbeigšanas jautājumi*Direktīvas III sadaļa fiziskās personas maksātnespējas procesa kontekstā paredz divas būtiskas novitātes Latvijas nacionālajam regulējumam – saistību dzēšanas plāna pagarināšana parādnieka rīcības dēļ un saistību dzēšanas atcelšana.Pamata regulējums ietverts saistītajā likumprojektā, taču likumprojekts paredz grozījumus Civilprocesa likumā, lai nodrošinātu tiesas rīcību gadījumos, kad jālemj par saistību dzēšanas pagarināšanu vai tās atcelšanu.Saistību dzēšanas pagarināšanu tiesa izlems, lemjot, vai parādnieks atbrīvojams no saistībām, beidzoties saistību dzēšanas plāna termiņam.Pieteikums par atcelšanu būs iesniedzams un izskatāms attiecīgās fiziskās personas maksātnespējas procesa lietas ietvaros un kārtību paredz likumprojekts.*Fiziskās personas maksātnespējas procesa un juridiskās personas maksātnespējas procesa savstarpējā mijiedarbība fiziskai personai esot komersantam*Šobrīd[[4]](#footnote-4) Maksātnespējas likumā ir atšķirīga pieeja atkarībā no tā, kādā veidā fiziskā persona veic saimniecisko darbību – kā pati vai kā komersants. Ja fiziskā persona pati veic saimniecisko darbību (tai skaitā ir paziņojusi par saimnieciskās darbības nereģistrēšanu) – viņas saimnieciskās darbības parādus nenošķir no personīgiem parādiem un maksātspējas grūtības formālas procedūras nepieciešamības gadījumā tiek risinātas vienotā procedūrā – fiziskās personas maksātnespējas procesā.Taču gadījumā, kad fiziskā persona ir veikusi saimniecisko darbību kā komersants, tad formālo procedūru piemērošana maksātnespējas gadījumiem ir citādāka, taču tā nav vienota un turklāt ir dažāda atkarībā no izvēlētā komersanta veida un tādējādi neatbilst Direktīvas 24. panta prasībām.Lai nodrošinātu šādās situācijas procedūru salāgotību, kā arī efektīvu resursu izlietojumu visiem iesaistītajiem, tajā skaitā tiesām, arī likumprojekts paredz atsevišķus grozījumus, lai regulētu tiesas rīcību.*Grozījumu stāšanās spēkā*Ņemot vērā TAP un maksātnespējas procesu norises īpatnības, procesu kvalitātes un nepārtrauktības nodrošināšanai ir nepieciešams noteikt pārejas regulējumu. Proti, visi likumprojektā ietvertie grozījumi būtu attiecināmi tikai uz tādiem procesiem, kas uzsākti pēc grozījumu stāšanās spēkā.Vienlaikus jāņem vērā Direktīvas 34. panta 1. punktā noteiktais – normas jāpārņem vai jāievieš un tās jāsāk piemērot no 2021. gada 17. jūlija. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Administratori; uzraugošās personas; tiesas; parādnieki Maksātnespējas likuma 2., 32., 56. un 127. panta izpratnē (fiziskās un juridiskās personas); kreditori (fiziskās un juridiskās personas). |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam būs pozitīva ietekme uz uzņēmējdarbības vidi, jo nodrošinās augstāku TAP kvalitāti un mazinās gadījumus, kad TAP tiek ierosināts negodprātīgi ar mērķi novilcināt maksātnespējas procesa uzsākšanu, kā arī atvieglos individuālajiem komersantiem un zemnieku un zvejnieku saimniecību īpašniekiem un dibinātājiem pilnvērtīgu piekļuvi otrajai iespējai, tādējādi efektīvāk ļaujot šīm personām atgriezties ekonomiskajos procesos.Likumprojekts ir saistīts ar Nacionālā attīstības plāna rādītājiem uzņēmējdarbības jomā, taču norādāms, ka to korelācija ir pastarpināta un tamdēļ ietekme uz Nacionālā attīstības plāna rādītājiem ir ļoti netieša.Likumprojekts uzlabos konkurenci, efektivizējot individuālajiem komersantiem un zemnieku un zvejnieku saimniecību īpašniekiem un dibinātājiem iespējas pilnvērtīgi līdzdarboties ekonomiskajos procesos, kā arī nodrošinot komersantu maksātspējas efektīvu saglabāšanu vai atjaunošanu.Likumprojekts neradīs ietekmi uz vidi, veselību vai nevalstiskajām organizācijām.Likumprojekts nemaina tiesības un pienākumus, kā arī veicamās darbībās veidā, kas palielinātu vai samazinātu administratīvo slogu. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts “Grozījumi Maksātnespējas likumā”, kas ir pamata likumprojekts, lai nodrošinātu Direktīvas prasību izpildi.Likumprojekts “Grozījums Komerclikumā”, lai ietvertu informatīvo atsauci uz Direktīvu. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2019. gada 20. jūnija direktīva (ES) Nr. 2019/1023 par preventīvās pārstrukturēšanas regulējumu, parādsaistību dzēšanu un diskvalifikāciju un ar pārstrukturēšanu, maksātnespēju un parādsaistību dzēšanu saistīto procedūru efektivitātes palielināšanas pasākumiem un ar ko groza Direktīvu (ES) 2017/1132 (Direktīva par pārstrukturēšanu un maksātnespēju) (turpmāk – Direktīva) jāpārņem vai jāievieš līdz 2021. gada 17. jūlijam, izņemot attiecībā uz Direktīvas 28. panta prasībām[[5]](#footnote-5). Atbilstoši Direktīvas 34. panta 2. punktā noteiktajam, sastopoties ar īpašām grūtībām Direktīvas īstenošanā un līdz 2021. gada 17. janvārim paziņojot Eiropas Komisijai, var izmantot pagarinājumu, kas nepārsniedz vienu gadu pēc pamata termiņa (2021. gada 17. jūlijs).Direktīvas kontekstā nav tiesu judikatūras, kas interpretē to.Likumprojekts nav izstrādāts, lai izbeigtu pret Latvijas Republiku uzsāktu pārkāpuma procedūras vai tiesvedības Eiropas Savienības Tiesā lietu vai novērstu Latvijas Republikas tiesību akta neatbilstību Līgumam par Eiropas Savienības darbību. |
| 2. | Citas starptautiskās saistības | Nav attiecināms. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Nav attiecināms. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. pants | Maksātnespējas likuma 1., 2. un 5. pants un D sadaļa, kā arī Civilprocesa likuma 45.1, 46.1 un 46.2 nodaļa. Attiecībā uz 5. punktu – Maksātnespējas likuma 164. panta ceturtā daļa. | Nav attiecināms. | Nav attiecināms. |
| 2. panta 1. punkta 1.-5. apakšpunkts | Nav nepieciešams pārņemt vai ieviest nacionālajā regulējumā. | Nav attiecināms. | Nav attiecināms. |
| 2. panta 1. punkta 6. apakšpunkts | Saistītā likumprojekta 11. pants. | Saistītais likumprojekts ievieš normu daļēji, ņemot vērā Maksātnespējas likuma 40. panta trešo daļu un ceturtās daļas 15. punktu. | Nav paredzētas stingrākas prasības. |
| 2. panta 1. punkta 7. apakšpunkts | Saistītā likumprojekta 11. pants. | Ieviests pilnībā. | Nav paredzētas stingrākas prasības. |
| 2. panta 1. punkta 8. apakšpunkts | Saistītā likumprojekta 8. pants. | Ieviests pilnībā. | Nav paredzētas stingrākas prasības. |
| 2. panta 1. punkta 9.-12. apakšpunkts un 2. punkts | Nav nepieciešams pārņemt vai ieviest nacionālajā regulējumā. | Nav attiecināms. | Nav attiecināms. |
| 3. pants | Nav nepieciešams pārņemt vai ieviest nacionālajā regulējumā (neleģislatīvs pasākums). | Nav attiecināms. | Nav attiecināms. |
| 4. pants | Nav attiecināms. | Maksātnespējas likuma 3. pants un B sadaļa jau paredz preventīvās pārstrukturēšanas pieejamību. Maksātnespējas likuma 34. panta 2. un 3. punkts paredz ierobežojumus, kas ietverti Direktīvas 4. panta 4. punktā. Maksātnespējas likuma 33. panta pirmā daļa un Civilprocesa likuma 341.3 panta pirmā daļa paredz, ka tiesiskās aizsardzības procesa pieteikumu iesniedz parādnieks. | Nav paredzētas stingrākas prasības. |
| 5. pants | Saistītā likumprojekta 2., 4., 6., 7., 9., 11., 13., 15., 16., 18., 19., 20., 21., 22. pants. | Saistītais likumprojekts ievieš normu daļēji, paredzot mazāku uzraugošās personas iesaisti, nekā tas ir pašlaik. Pārējā daļā norādāms, ka TAP lietas ierosināšana nemaina parādnieka kontroli pār saviem aktīviem un savu uzņēmumu ikdienas darbu (skat. Maksātnespējas likuma 37. pantu). TAP īstenošanas laikā parādnieka rīcība tiek minimāli ierobežota, lai nodrošinātu kreditoru kopuma interešu ievēršanu un pēc iespējas nodrošinātu TAP mērķa sasniegšanu (skat. Maksātnespējas likuma 49. pantu). | Nav paredzētas stingrākas prasības. |
| 6. pants | Saistītā likumprojekta 8. pants. | Saistītais likumprojekts normu ievieš daļēji (attiecībā uz darbinieku prasījumiem, apturēšanas termiņiem un tiesībām apturēšanu atcelt), ņemot vērā, ka pārējās imperatīvās normas jau ir ietvertas nacionālajā regulējumā (skat. Maksātnespējas likuma 37. pantu). | Nav paredzētas stingrākas prasības. |
| 7. pants | Saistītā likumprojekta 8. pants. | Saistītais likumprojekts ievieš normu daļēji (par parādnieka aizsardzību gadījumos, kad kreditors izvairās izpildīt uzņemto saistību pret parādnieku), pārējā daļā norma jau ietverta Maksātnespējas likuma 37. pantā. | Nav paredzētas stingrākas prasības. |
| 8. pants | Saistītā likumprojekta 11. pants. | Saistītais likumprojekts ievieš normu daļēji, ņemot vērā Maksātnespējas likuma 40. pantā jau noteikto. Direktīvas 8. panta 2. punkts ir neleģislatīvs pasākums. | Nav paredzētas stingrākas prasības. |
| 9. pants | Nav attiecināms. | Direktīvas normu nav nepieciešams pārņemt vai ieviest ar likumprojektu, ņemot vērā Maksātnespējas likuma 42. pantā ietverto regulējumu. | Nav attiecināms. |
| 10. pants | Saistītā likumprojekta 11. pants.Likumprojekta 5. pants. | Likumprojekts ievieš normu daļēji (lai nodrošinātu, ka kreditoru interešu ievērošanas kritēriju pārbauda tikai noteiktos gadījumos), tā kā norma pārējā daļā jau ir ietverta Maksātnespējas likumā un Civilprocesa likuma 45.1 nodaļā. | Ir paredzētas stingrākas prasības – visus pasākumu plānus nepieciešams apstiprināt tiesā, lai tos būtu iespējams attiecināt arī uz nepiekrītošajiem kreditoriem. |
| 11. pants | Saistītā likumprojekta 12. pants. | Saistītais likumprojekts ievieš normu (tās imperatīvās daļas) pilnībā. | Nav paredzētas stingrākas prasības. |
| 12. pants | Nav attiecināms. | Normas regulējums jau ir ietverts Maksātnespējas likuma 42. panta sestajā daļā. | Nav paredzētas stingrākas prasības. |
| 13. pants | Saistītā likumprojekta 8. un 10. pants. | Sasaistē ar jau esošo Darba likuma regulējumu, saistītais likumprojekts ievieš normu pilnībā. | Nav paredzētas stingrākas prasības. |
| 14. pants | Likumprojekta 5., 13. pants. | Likumprojekts normu ievieš pilnībā. | Nav paredzētas stingrākas prasības. |
| 15. pants | Nav attiecināms. | Norma jau ietverta Maksātnespējas likuma 45. pantā. | Nav paredzētas stingrākas prasības. |
| 16. pants | Likumprojekta 5. pants. | Likumprojekts normu ievieš pilnībā. | Nav paredzētas stingrākas prasības. |
| 17. pants | Saistītā likumprojekta 26. pants. | Saistītais likumprojekts ievieš normu pilnībā. | Nav paredzētas stingrākas prasības. |
| 18. pants | Saistītā likumprojekta 26. pants. | Saistītais likumprojekts ievieš normu pilnībā. | Nav paredzētas stingrākas prasības. |
| 19. pants | Nav attiecināms. | Komerclikuma 219. un 271. pants jau paredz valdes pienākumu rīkoties. | Nav paredzētas stingrākas prasības. |
| 20. pants | Nav attiecināms. | Maksātnespējas likuma D sadaļa jau paredz fiziskās personas maksātnespējas procesu. | Nav paredzētas stingrākas prasības. |
| 21. pants | Nav attiecināms. | Maksātnespējas likuma 155. pants maksimālo saistību dzēšanas termiņu jau noteic trīs gadus. | Nav paredzētas stingrākas prasības. |
| 22. pants | Nav attiecināms. | Nacionālais regulējums pilnībā atbilst Direktīvas normai, tā kā Maksātnespējas likums neparedz šādas sekas. | Nav paredzētas stingrākas prasības. |
| 23. pants | Saistītā likumprojekta 34., 36., 37. pants. | Saistītais likumprojekts ievieš normu daļēji (attiecībā uz saistību dzēšanas atcelšanu un termiņa pagarināšanu noteiktos gadījumos). Pārējā daļā Maksātnespējas likuma 130., 153. un 164. pants jau paredz parādnieka godprātības un rīcības izvērtēšanu kontekstā ar otrās iespējas došanu. | Nav paredzētas stingrākas prasības. |
| 24. pants | Saistītā likumprojekta 23., 24., 25., 28., 29., 31., 32., 33. pants. | Saistītais ikumprojekts pārņem normu daļēji (attiecībā uz individuālajiem komersantiem un dibinātājiem vai dalībniekiem zemnieku vai zvejnieku saimniecībās), tā kā Maksātnespējas likuma D sadaļa jau pašlaik pieļauj fiziskās personas maksātnespējas procesa piemērošanu uzņēmējam, kurš nav reģistrējies kā komersants. | Nav paredzētas stingrākas prasības. |
| 25. pants | Nav nepieciešams pārņemt vai ieviest nacionālajā regulējumā (neleģislatīvs pasākums). | Nav attiecināms. | Nav attiecināms. |
| 26. pants | Saistītā likumprojekta 1., 5. pants. | Saistītais likumprojekts ievieš normu daļēji (attiecībā uz uzraugošo personu kvalifikāciju, kā arī uzraugošo personu un administratoru izvēli konkrētā procesā), ņemot vērā, ka Maksātnespējas likuma 15., 16.1 un 16.2 pants, kā arī ar Ministru kabineta 2017. gada 30. maija noteikumi Nr. 288 jau paredz administratoru kvalifikācijas prasības. | Nav paredzētas stingrākas prasības. |
| 27. pants | Nav attiecināms. | Maksātnespējas likums paredz uzraudzības tiesības Maksātnespējas kontroles dienestam, taču vienlaikus netiešā veidā uzraudzības tiesības ir arī pašiem kreditoriem un arī tiesai. Līdz ar to uzraudzība pār uzraugošajām personām un administratoriem jau pastāv. Maksātnespējas likuma 31.4 pants paredz ētikas kodeksu uzraugošajām personām un administratoriem. | Nav paredzētas stingrākas prasības. |
| 28. pants | Nav attiecināms. | Jau pašlaik gandrīz visas darbības ir iespējams veikt attālināti. Pašlaik uz noteiktu laiku ir iespējams arī pieteikumus iesniegt elektroniski[[6]](#footnote-6), taču likumprojektā “Grozījumi Civilprocesa likumā” (VSS-707) paredzēts šādu iespēju nodrošināt pastāvīgi. Plānots, ka minētais likumprojekts stāsies spēkā 2021. gadā. | Nav paredzētas stingrākas prasības. |
| 29. pants | Nav attiecināms. | Direktīvas normas imperatīvās daļas jau šobrīd ir iespējams nodrošināt, izmantojot maksātnespējas reģistra un Elektroniskās maksātnespējas uzskaites sistēmas datus, nepieciešamības gadījumā tos kombinējot savstarpēji vai ar datiem no citām valsts informācijas sistēmām. | Nav paredzētas stingrākas prasības. |
| 30. pants | Nav attiecināms. | Nav attiecināms. | Nav attiecināms. |
| 31. pants | Nav attiecināms. | Nav attiecināms. | Nav attiecināms. |
| 32. pants | Nav attiecināms. | Nav attiecināms. | Nav attiecināms. |
| 33. pants | Nav attiecināms. | Nav attiecināms. | Nav attiecināms. |
| 34. pants | Saistītā likumprojekta 39. pants.Likumprojekta 16. pants. | Likumprojekts normu ievieš pilnībā. | Nav paredzētas stingrākas prasības. |
| 35. pants | Nav attiecināms. | Nav attiecināms. | Nav attiecināms. |
| 36. pants | Nav attiecināms. | Nav attiecināms. | Nav attiecināms. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Nav attiecināms. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. |
| Cita informācija | Ievērojot Covid-19 pandēmijas ietekmi uz uzņēmējdarbību un tautsaimniecību kopumā, ir nepieciešams pēc iespējas ātrāk nodrošināt būtiskāko problēmjautājumu atrisināšanu. Attiecīgi nebūtu izmantojama Direktīvas 34. panta 2. punktā noteiktā iespēja. Taču vienlaikus ātra risinājuma nodrošināšana nedrīkst radīt pretēju efektu, pasliktinot procesu norisi. Tamdēļ likumprojektā galvenokārt ietverti grozījumi, lai nodrošinātu Direktīvas imperatīvo normu ieviešanu nacionālajā regulējumā, fakultatīvās un neviennozīmīgākās normas ietverot kādā no turpmākajiem Civilprocesa likuma grozījumiem, ja būs nepieciešams. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts publicēts Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Tiks papildināts pēc sabiedrības līdzdalības nodrošināšanas. |
| 3. | Sabiedrības līdzdalības rezultāti | Tiks papildināts pēc sabiedrības līdzdalības nodrošināšanas. |
| 4. | Cita informācija | Likumprojekta izstrādes gaitā notikušas detalizētas konsultācijas par Direktīvas normām ar Tieslietu ministrijas darba grupu “Maksātnespējas regulējuma pilnveidošanas darba grupa”, kurā pārstāvēta Latvijas Kredītņēmēju asociācija, biedrība “Latvijas Sertificēto maksātnespējas procesa administratoru asociācija”, Latvijas Zvērinātu advokātu padome, Valsts ieņēmumu dienests, Latvijas Republikas Augstākā tiesa, Latvijas Zvērinātu tiesu izpildītāju padome, Ārvalstu investoru padome Latvijā, Latvijas Tirdzniecības un rūpniecības kamera, Latvijas Darba devēju konfederācija, Latvijas Finanšu nozares asociācija, Latvijas Brīvo arodbiedrību savienība, Ekonomikas ministrija un Rīgas apgabaltiesa, piedaloties arī Maksātnespējas kontroles dienestam. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti.Jaunas institūcijas nav nepieciešams izveidot, kā arī nav paredzēta esošo institūciju likvidācija vai reorganizācija.Likumprojekts tiks īstenots esošo cilvēkresursu ietvaros. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

*Ozola 67046147*

*Liene.Ozola@tm.gov.lv*

1. Eiropas Parlamenta un Padomes Direktīva (ES) 2019/1023 (2019. gada 20. jūnijs) par preventīvās pārstrukturēšanas regulējumu, parādsaistību dzēšanu un diskvalifikāciju un ar pārstrukturēšanu, maksātnespēju un parādsaistību dzēšanu saistīto procedūru efektivitātes palielināšanas pasākumiem un ar ko groza Direktīvu (ES) 2017/1132 (Direktīva par pārstrukturēšanu un maksātnespēju); OV L 172, 26.6.2019., 18.–55. lpp.; pieejams: <https://eur-lex.europa.eu/legal-content/LV/TXT/?uri=uriserv:OJ.L_.2019.172.01.0018.01.LAV&toc=OJ:L:2019:172:TOC>. [↑](#footnote-ref-1)
2. Skat. saistītajā likumprojektā paredzētos grozījumus Maksātnespējas likuma 42. pantā. [↑](#footnote-ref-2)
3. Skat. Civilprocesa likuma 341.6 panta astoto daļu un 440.1 pantu. [↑](#footnote-ref-3)
4. Ņemot vērā Maksātnespējas likuma 32., 56., 123. un 127. pantā noteikto. [↑](#footnote-ref-4)
5. Direktīvas 28. panta “a”, “b” un “c” punkta prasības jāpārņem vai jāievieš līdz 2024. gada 17. jūlijam, savukārt 28. panta “d” punkta prasības – līdz 2026. gada 17. jūlijam. [↑](#footnote-ref-5)
6. Saskaņā ar Covid-19 infekcijas izplatības pārvaldības likuma 11. pantu, pieejams: <https://likumi.lv/ta/id/315278#p11>. [↑](#footnote-ref-6)